CELEX: 32021D1831
Language: fi
Date: 2021-10-07 00:00:00
Title: Neuvoston päätös (EU) 2021/1831, annettu 7 päivänä lokakuuta 2021, Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamisesta tehdyn sopimuksen muuttamista koskevan Euroopan unionin ja Kap Verden tasavallan välisen sopimuksen tekemisestä unionin puolesta

19.10.2021   
               
               
                  FI
               
               
                  Euroopan unionin virallinen lehti
               
               
                  L 371/3
               
            
         NEUVOSTON PÄÄTÖS (EU) 2021/1831,
         annettu 7 päivänä lokakuuta 2021,
         Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamisesta tehdyn sopimuksen muuttamista koskevan Euroopan unionin ja Kap Verden tasavallan välisen sopimuksen tekemisestä unionin puolesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan a alakohdan yhdessä sen 218 artiklan 6 kohdan toisen alakohdan a alakohdan kanssa,
         ottaa huomioon Euroopan komission ehdotuksen,
         ottaa huomioon Euroopan parlamentin hyväksynnän (1),
         sekä katsoo seuraavaa:
         
                     (1)
                  
                  
                     Neuvosto ja neuvostossa kokoontuneet jäsenvaltioiden hallitusten edustajat olivat 20 päivänä marraskuuta 2007 annetuissa päätelmissä tyytyväisiä komission tiedonantoon Euroopan unionin ja Kap Verden tasavallan suhteiden kehittämisestä. Neuvosto oli tyytyväinen etenkin Euroopan unionin ja Kap Verden suhteiden syventämiseen siten, että toteutetaan osapuolten välisen erityiskumppanuuden kehittämistä koskeva toimintasuunnitelma. Kyseisessä tiedonannossa todetaan lisäksi, että mainitun erityiskumppanuuden tavoitteena on lisätä avointa, rakentavaa ja käytännönläheistä vuorovaikutusta ja että laittoman maahanmuuton torjunta on yhteinen strateginen prioriteetti.
                  
               
                     (2)
                  
                  
                     Euroopan unionin ja Kap Verden tasavallan välinen sopimus Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamisesta (2), jäljempänä ’vuoden 2014 sopimus’, tuli voimaan 1 päivänä joulukuuta 2014.
                  
               
                     (3)
                  
                  
                     Unionin ja Kap Verden lainsäädäntö on 1 päivän joulukuuta 2014 jälkeen kehittynyt, kun viisumisäännöstöä on Euroopan parlamentin ja neuvoston asetuksella (EU) 2019/1155 (3) tarkistettu ja Kap Verde on päättänyt vapauttaa unionin kansalaiset viisumipakosta, kun oleskelu kestää enintään 30 päivää. Ottaen huomioon kyseiset muutokset ja vuoden 2014 sopimuksen 10 artiklan nojalla perustetun, vuoden 2014 sopimuksen täytäntöönpanon valvonnasta vastaavan sekakomitean arviointi, muutossopimuksella olisi mukautettava ja täydennettävä eräitä niistä määräyksistä, joilla helpotetaan viisumien myöntämistä Kap Verden kansalaisille ja vastavuoroisuutta noudattaen unionin kansalaisille sellaista oleskelua varten, jonka on tarkoitus kestää enintään 90 päivää minkä tahansa 180 päivän jakson aikana.
                  
               
                     (4)
                  
                  
                     Euroopan unionin ja Kap Verden tasavallan välinen sopimus Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamisesta tehdyn Euroopan unionin ja Kap Verden tasavallan välisen sopimuksen muuttamisesta, jäljempänä ’muutossopimus’, allekirjoitettiin 18 päivänä maaliskuuta 2021 neuvoston päätöksen (EU) 2021/1830 (4) mukaisesti sillä varauksella, että sopimuksen tekeminen saatetaan myöhemmin päätökseen.
                  
               
                     (5)
                  
                  
                     Tällä päätöksellä kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (5) mukaisesti. Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.
                  
               
                     (6)
                  
                  
                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan.
                  
               
                     (7)
                  
                  
                     Muutossopimus olisi hyväksyttävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Hyväksytään unionin puolesta Euroopan unionin ja Kap Verden tasavallan välinen sopimus Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamisesta tehdyn Euroopan unionin ja Kap Verden tasavallan välisen sopimuksen muuttamisesta (6).
         
         
            2 artikla
            Neuvoston puheenjohtaja antaa unionin puolesta muutossopimuksen 2 artiklan 1 kohdassa määrätyn ilmoituksen (7).
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 7 päivänä lokakuuta 2021.
            
               
                  Neuvoston puolesta
               
               
                  Puheenjohtaja
               
               M. DIKAUČIČ
            
         
         
            (1)  Hyväksyntä annettu 16. syyskuuta 2021 (ei vielä julkaistu virallisessa lehdessä).
         
            (2)  EUVL L 282, 24.10.2013, s. 3.
         
            (3)  Euroopan parlamentin ja neuvoston asetus (EU) 2019/1155, annettu 20 päivänä kesäkuuta 2019, yhteisön viisumisäännöstön laatimisesta annetun asetuksen (EY) N:o 810/2009 (viisumisäännöstö) muuttamisesta (EUVL L 188, 12.7.2019, s. 25).
         
            (4)  Neuvoston päätös (EU) 2021/1830, annettu 22 päivänä helmikuuta 2021, Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamisesta tehdyn sopimuksen muuttamista koskevan Euroopan unionin ja Kap Verden tasavallan välisen sopimuksen allekirjoittamisesta unionin puolesta (katso tämän virallisen lehden sivu 1).
         
            (5)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).
         
            (6)  Katso tämän virallisen lehden sivu 5.
         
            (7)  Neuvoston pääsihteeristö julkaisee muutossopimuksen voimaantulopäivän Euroopan unionin virallisessa lehdessä.